म्हापशेंः कळंगूटे शिवरायांच्या पुतळ्या वयल्यान आरोप- प्रत्यारोप चल्ल्यात. हाका आतां पूर्णविराम लागपाक जाय. जांची राजकी कारकीर्द सोंपल्या, तेच लोक सुवार्था खातीर स्वताचें अस्तित्व तिगोवन दवरचे खातीर हो विशय वाडयतात, असो आरोप आमदार मायकल लोबो हांणी केला.
 बुधवारा पर्रा एके कार्यावळी वेळार आमदार लोबो पत्रकारां कडेन उलयताले. छत्रपती शिवाजी महाराजांचो घोड्याचेर बशिल्लो पुतळो एके रातयांत उबो केला. ही खरी गजाल. शिवाजी महाराजांच्या पुतळ्या विशीं सद्दां कितें ना कितें छापून येता. ताका लागून आपल्याक हो विशय आनीक वाडोवपाचो ना वा ह्या वादांत तेल घालपाचें ना, अशें लोबो हांणी सांगलें. कांय जाण हेतूपूरस्सर ह्या विशयाक राजकी रंग दिवपाचो यत्न करतात. स्वताची राजकी कारकीर्द पुनरुज्जीवीत जावपाक ताचो फायदो जातलो, अशें तांकां दिसता. पूण कळंगूटकार सुजाण आसात. ते अशे गजालींचे भकीक पडचे नात. गोंयांत सगळ्या धर्मांचे लोक सुखासमाधानान रावतात. गोंयांत जातीवादाक सुवात ना, पण सुवार्थी वृत्तीचे लोक समाजांत फूट घालपाचो यत्न करतात. छत्रपती शिवाजी महाराज व्हड झुजारी आनी आदर्श व्यक्तीमत्व आसा. तांचो आमी आदर करतात, पूण कांय जाण शिवरायांच्या विशया वयल्यान गरजे भायर राजकारण करतात, अशें लोबो हांणी सांगलें.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 